KIRJALLINEN KYSYMYS E-3570/01

esittäjä(t): Laura González Álvarez (GUE/NGL) komissiolle

(8. tammikuuta 2002)

Aihe: Terveyskeskuksen ensiapuyksikössä työskentelevän päivystyshenkilöstön työhön liittyvät oikeudet

Euroopan yhteisöjen tuomioistuin tuomitsi 3. lokakuuta 2000 Valencian alueen julkisen terveydenhuollon alalla toimivien lääkärien ammattiyhdistys (Sindicato de Médicos de Asistencia Pública de Comunidad Valenciana) hyväksi sen riita-asiassa Valencian alueen terveysministeriötä (Conselleria de Sanidad y Consumo de la Generalidad Valenciana) vastaan. Tuomio koski ensiapuyksikössä työskentelevän henkilöstön kohtuuttoman pitkää viikottaista työaikaa, riittämättömiä säädösten mukaisia lepoaikoja ja epätyydyttäviä olosuhteita yötyössä ja vuorotyössä (Asia C-303/98).

Tuomioistuin tukeutui toimenpiteistä työntekijöiden turvallisuuden ja terveyden parantamisen edistämiseksi työssä annettuun neuvoston direktiiviin 89/391/ETY(1) ja tietyistä työajan järjestämistä koskevista seikoista annettuun neuvoston direktiiviin 93/104/EY(2).

Tuomiossa otetaan huomioon seuraavat seikat: vuosittain laskettu ylityön määrä, työvuoroja ei hyväksytä yötyöksi, säädösten mukaisten lepoaikojen puuttuminen työaikana, joka joissakin tapauksissa jatkuu keskeytyksettä 96 tuntia.

Yli 2 500 lääkäriä ja hoitohenkilöstöön kuuluvaa työskentelee maassani näissä samoissa olosuhteissa (heistä 150 Asturiasissa). Asturialaiset alan ammattilaiset ovat lähettäneet meille asiakirjan, jossa selostetaan ankaria työolosuhteita: vuosittainen työaika 2 832 tuntia, alhaiset palkat, työvuorojen jättäminen hyväksymättä, yötyö, palkallinen lepo 36 tuntia ylittävältä jatkuvalta päivystykseltä, jne. On selvää, että edellä mainittuja direktiivejä ei noudateta Valencian yhteisössä eikä muuallakaan Espanjassa.

Mitä toimenpiteitä komissio aikoo toteuttaa edellä mainittujen direktiivien (89/391/ETY ja 93/104/EY) asianmukaisen noudattamisen turvaamiseksi?

(1) EYVL L 183, 29.6.1989, s. 1.

(2) EYVL L 307, 13.12.1993, s. 18.

Anna Diamantopouloun komission puolesta antama vastaus

(28. helmikuuta 2002)

Tietyistä työajan järjestämistä koskevista seikoista 23. marraskuuta 1993 annetulla neuvoston direktiivillä 93/104/EY(1) pyritään parantamaan työntekijöiden työturvallisuutta, työhygieniaa ja työterveyttä. Direktiiviä sovelletaan kaikilla yksityisillä ja julkisilla toiminta-aloilla toimenpiteistä työntekijöiden turvallisuuden ja terveyden parantamisen edistämiseksi työssä 12. kesäkuuta 1989 annetun neuvoston direktiivin 89/391/ETY(2) 2 artiklan tarkoittamassa merkityksessä lukuun ottamatta lento-, rautatie-, maantie-, meri-, joki- ja järviliikennettä ja muuta merellä tehtävää työtä sekä lääkärien harjoittelua (soveltamisalan ulkopuolelle jäävät alat). Kyseiset direktiivin 93/104/EY soveltamisalan ulkopuolelle jäävät alat kuuluvat nykyisin tietyistä työajan järjestämistä koskevista seikoista annetun direktiivin 93/104/EY muuttamisesta koskemaan direktiivin soveltamisalan ulkopuolisia toimialoja ja toimintoja 22. kesäkuuta 2000 annetun Euroopan parlamentin ja neuvoston direktiivin 2000/34/EY(3) soveltamisalaan. Direktiivi tulee voimaan 1. elokuuta 2003 (2004 lääkärien harjoittelun osalta).

Direktiivin 93/104/EY 2 artiklan 1 kohdan määritelmän mukaan työajalla tarkoitetaan ajanjaksoa, jonka aikana työntekijä tekee työtä, on työnantajan käytettävissä ja suorittaa toimintaa tai tehtäviään kansallisen lainsäädännön ja/tai käytännön mukaisesti.

Euroopan yhteisöjen tuomioistuin katsoi ennakkoratkaisuasiassa C-303/98(4) (Simap) 3. lokakuuta 2000 antamassaan tuomiossa, että ensiapuyksiköissä työskentelevien lääkärien fyysistä paikallaoloa terveydenhoitolaitoksessa edellyttävää päivystysaikaa on kokonaisuudessaan pidettävä työaikana ja tarvittaessa direktiivissä 93/104/EY tarkoitettuna ylityönä. Päivystysjärjestelmässä, jossa kyseisten lääkärien on oltava jatkuvasti tavoitettavissa, ainoastaan todelliseen ensiaputoimintaan liittyvää aikaa on pidettävä työaikana.

Vaikka ennakkoratkaisuasiassa annettu tuomio sitoo periaatteessa välittömästi ainoastaan riita-asian osapuolina olevia kansallisia tuomioistuimia, siinä tehty yhteisön lainsäädäntöön liittyvä tulkinta selventää tarvittaessa säännön merkitystä ja vaikutuksia sekä täsmentää, miten sääntö olisi pitänyt ymmärtää ja miten sitä olisi pitänyt soveltaa sen voimaantulosta alkaen. Näin ollen ennakkoratkaisuasioissa annetut tuomiot koskevat todellisuudessa kaikkia ja niitä olisi sovellettava samantapaisiin, vastaaviin ja verrattavissa oleviin tilanteisiin ja oikeudellisiin suhteisiin. Työajan käsitettä on tästä lähtien siis tulkittava tuomioistuimen tuomion mukaisesti.

Tässä yhteydessä on syytä muistuttaa, että jäsenvaltioiden on saatettava voimaan direktiivien noudattamisen edellyttämät lait, asetukset ja hallinnolliset määräykset. Direktiivien täytäntöönpano on jäsenvaltioiden vastuulla, ja niiden on muun muassa valvottava asianmukaisella tavalla, että direktiivien täytäntöönpanolainsäädäntöä sovelletaan jäsenvaltioissa.

Komissio on päättänyt julkaista tarjouspyynnön, joka koskee tutkimusta sen selvittämiseksi, millaisia vaikutuksia ja seurauksia Simap-tuomiolla on ollut jäsenvaltioissa sattuneissa muissa vastaavissa tilanteissa. Komissio päättää jatkotoimenpiteistä kyseisen tutkimuksen tulosten ja omien pohdintojensa perusteella.

(1) EYVL L 307, 13.12.1993.

(2) EYVL L 183, 29.6.1989.

(3) EYVL L 195, 1.8.2000.

(4) Oikeustapauskokoelma 2000, s. I-7963.